En 55-årig mand fremstilles torsdag middag i grundlovsforhør ved Retten i Hjørring. Han er sigtet for årelangt seksuelt misbrug af sine tre sønner, som i dag er 30, 27 og 23 år. Overgrebene er ifølge politiets sigtelse foregået på forskellige adresser i Hjørringområdet i perioden fra 1991 til 2004 da drengene var i alderen 10-16 år. - Vi ser det her som en meget grov sag, siger advokaturchef ved Nordjyllands Politi, Peter Rask, om sagen som både omfatter fuldbyrdet samleje og anden kønslig omgang Grundlovsforhøret foregår for lukkede døre af hensyn til den videre efterforskning. Blandt andet mangler politiet fortsat at afhøre den yngste søn. Derfor er det uvist, hvordan den 55-årige forholder sig til sigtelsen. Det var den ældste søn, der anmeldte overgrebene. Det skete 18. februar, og manden blev anholdt onsdag.

Referat:
Det er ikke kommet frem, hvordan en 55-årig mand forholder sig til sigtelsen om misbrug af sine tre sønner.